b'\n_START_ARTICLE_\nGrenko morje\n_START_SECTION_\nVsebina\n_START_PARAGRAPH_\nV ospredju romana so tri mlade \xc5\xbeenske Merica, Ana in Vanda, ki s parnikom potujejo iz Trsta \xc4\x8dez morje v Egipt. Tja so se odpravile za zaslu\xc5\xbekom, da bi re\xc5\xa1ile socialno stisko doma. Merica in Vanda tja potujeta prvi\xc4\x8d, medtem ko Ana tja potuje \xc5\xbee drugi\xc4\x8d. Ana je bila \xc5\xbee tri leta v Egiptu kot dojilja, a jo je dru\xc5\xbeinski polo\xc5\xbeaj po vrnitvi domov znova prisilil v to, da se je \xc5\xa1e enkrat odpravila na pot. Je najbolj odlo\xc4\x8dna in samozavestna med njimi. Njen cilj je bila sre\xc4\x8da, ki jo je tudi dosegla. Zapustila je svojega zapitega mo\xc5\xbea in sovra\xc5\xa1tva polno ta\xc5\xa1\xc4\x8do ter se poro\xc4\x8dila s francoskim ladjedelcem. Merica se je odpravila v Aleksandrijo za dojiljo, doma pa je pustila svojega trimese\xc4\x8dnega sina Mihca. Izmed vseh najbolj trpi. Njena bole\xc4\x8dina zaradi odhoda od doma in slovesa od mo\xc5\xbea in otroka prera\xc5\xa1\xc4\x8da \xc5\xbee v obup, misli tudi na samomor. Kljub vsemu je v Aleksandriji imela sre\xc4\x8do in je pri\xc5\xa1la k prijazni dru\xc5\xbeini. Vendar do otroka Thomasa, ki ga doji \xc4\x8duti na za\xc4\x8detku gnus in odpor, saj neizmerno pogre\xc5\xa1a svojega Mihca. A se \xc4\x8dez \xc4\x8das nave\xc5\xbee na dru\xc5\xbeino, tudi na Thomasa, svojega varovanca. Stvari pa se zapletejo, ko se vanjo zaljubi gospodari\xc4\x8din brat Pierre in jo prepri\xc4\x8duje v poroko, a ga Merica zavra\xc4\x8da iz zvestobe do svojega mo\xc5\xbea. Zavrnjeni in u\xc5\xbealjeni Pierre ji o\xc4\x8dita, da je slaba oseba, saj doji drugega otroka in ne svojega. Ob tem se je Merica zavedala kako krut in krivi\xc4\x8den je svet. Od doma je bila prisiljena oditi, zdaj pa ji to o\xc4\x8ditajo. Po manj kot \xc5\xa1tirih letih bivanja v Aleksandriji se je vrnila domov in ponovno za\xc4\x8dela novo \xc5\xbeivljenje. Na potovanje pa se odpravi tudi \xc5\xa1estnajstletna Vanda, ki je najmlaj\xc5\xa1a od njih. Veseli se, da bo videla svet, se veliko nau\xc4\x8dila in zaslu\xc5\xbeila doto. A njo je \xc4\x8dakala nesre\xc4\x8dnej\xc5\xa1a usoda. S prevaro je kon\xc4\x8dala v haremu enega izmed lokalnih bogata\xc5\xa1ev. V zgodbe teh treh osrednjih likov so vklju\xc4\x8dene \xc5\xa1e ostale \xc5\xbeivljenjske zgodbe mnogih drugih aleksandrink.'